SKRIFTLIG FORESPØRGSEL P-2260/02

af María Sornosa Martínez (PSE) til Kommissionen

(17. juli 2002)

Om: Forværring af miljøskaderne forårsaget af behandlingsanlægget for kommunalt fast affald Fervasa i Aldaia og Quart de Poblet

I min skriftlige forespørgsel til Kommissionen E-2084/01(1) kritiserede jeg tidligere situationen omkring det behandlingsanlæg for kommunalt fast affald, som virksomheden Fervasa driver i kommunerne Aldaia og Quart de Poblet. Ud over at Fervasa-anlægget er forældet, og dets kapacitet er overskredet, overtræder det lovgivningen (mht. planlægning og tilladelser) og giver anledning til forskellige alvorlige miljøvirkninger, som fremgår i detaljer af såvel min ovennævnte forespørgsel som af den tekniske rapport, der er udarbejdet af Aldaia kommune og tilsendt Kommissionen. Blandt de nævnte virkninger må følgende fremhæves, hvor det er presserende at finde en løsning: stanken, lossepladsperkolatet, flyveasken, den stærke renovationsvognstrafik og faldet i jordpriserne.

Situationen er særlig alvorlig, hvis vi betragter de virkninger, anlægget kunne have for det beskyttede område omkring Albufera og de arter, som har hjemme dér. Fervasa-anlægget ligger som bekendt på plateauet over Poyo-kløften, hvor store mængder lossepladsperkolat deponeres, som på grund af forbindelsen mellem kløften og Albufera kan forårsage en langsom, men kontinuerlig forurening af undergrunden med uoverskuelige følger, efter at anlægget har været i gang i 30 år.

I svaret på min ovennævnte forespørgsel lovede Kommissionen, at den ville bede de spanske myndigheder om nærmere oplysninger for at undersøge, om fællesskabslovgivningen overholdes korrekt i forbindelse med Fervasa-anlægget.

Under henvisning til at svaret er dateret september 2001, bedes Kommissionen besvare følgende spørgsmål:

- Hvilke skridt er der taget for at råde bod på den alvorlige situation vedrørende de miljøskader, Fervasa-anlægget er skyld i?

- Har Kommissionen modtaget noget svar fra de spanske myndigheder?

(1) EFT C 40 E af 14.2.2002, s. 182.

Svar afgivet på Kommissionens vegne af Margot Wallström

(6. september 2002)

Som følge af det ærede medlems skriftlige forespørgsel nr. E-2084/01(1), hvori han afslører den situation, der gør sig gældende i forbindelse med et center for affaldsbehandling, som ligger inden for det særligt beskyttede fugleområde (ZPS) ved navn La Albufera ved Valencia, er Kommissionen gået videre med åbningen af den rutinemæssige sag (cas décelé d'office) nr. 2001/2166 og har herunder henvendt sig til de spanske myndigheder med henblik på at få disses kommentarer til de fremførte forhold samt om nødvendigt informationer vedrørende det pågældende affaldsbehandlingsanlæg.

I deres svar har de spanske myndigheder oplyst, at det her drejer sig om et anlæg til genudnyttelse af affald, som er bestemt til at skulle behandles i anlægget for fast husstandsaffald (dagrenovation) fra storbyen Valencia, som har været godkendt siden 1970, og som ikke direkte er i berøring med naturparken La Albufera, og som endvidere befinder sig i et industriområde tæt på motortrafikvejen mod Madrid og lufthavnen i Manises, ligesom det ligger endnu længere væk fra det fredede Albufera-område end en række andre industrier i storbyområdet om Valencia.

Myndighederne har hertil yderligere oplyst, at det pågældende center også omfatter et system til genopsamling af perkolater, som derpå behandles yderligere i husstands-spildevandsrensningsanlægget i Pinedo, Valencia.

De spanske myndigheder har officielt erklæret, at områdeplanen for affald i storbyområdet omkring Valencia, som er ved at blive endeligt godkendt, opererer med, at dette anlæg erstattes med et nyt center, som skal gøres til genstand for en miljøindvirkningsundersøgelse, og hvor der skal anvendes de bedst mulige disponible teknologier med henblik på at sikre kontrollen med perkolaterne samt bortskaffelsen af lugtgenerne.

På disse betingelser og under hensyntagen til de disponible informationer, der er til rådighed, kan Kommissionen ikke fortsætte yderligere med at behandle denne sag i mangel af beviser på, at der her skulle være tale om en overtrædelse af fællesskabsretten.

Dog udelukker Kommissionen ikke muligheden af, af man nærmere kan efterforske det problem, det ærede medlem har bragt på bane, under forudsætning af, at det ærede medlem skulle kunne meddele Kommissionen en række oplysninger af en sådan art, at det herigennem godtgøres, at fællesskabsretten er blevet tilsidesat.

(1) EFT C 40 E af 14.2.2002.